Budovanie administratívnych kapacít potrebných na efektívnu implementáciu práva EÚ v Slovenskej republike a ich dôležitosť pre úspešné zavŕšenie prístupového procesu SR do EÚ

I.	Prijaté opatrenia

Vláda SR dňa 18. júla 2001 prerokovala a schválila uznesením vlády SR č. 702/2001 materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ a rozhodla o pridelení 833 nových pracovných miest na budovanie administratívnych kapacít a nových inštitúcií súvisiacich s implementáciou práva EÚ.

Okrem toho boli v rozpočtovej kapitole Všeobecná pokladničná správa osobitne alokované finančné zdroje umožňujúce prijať ďalších 263 zamestnancov. 

To znamená, že v roku 2002 Slovenská republika posilní administratívne kapacity potrebné na implementáciu práva EÚ súhrnne o 1096 osôb. 

Pri identifikovaní prioritných úloh, na ktoré bolo vyčlenených 833 pracovných miest sa vychádzalo predovšetkým z prijímaných prioritných legislatívnych noriem, ktorých implementácia prináša nové úlohy. Ich plnenie si nevyhnutne vyžaduje posilnenie administratívnych kapacít (napr.: nový zákon o odpadoch, nový zákon o spotrebnej dani z minerálnych olejov, nový zákon o finančnej kontrole a vnútornom audite a pod.). Okrem toho sa dôraz kládol na posilnenie už existujúcich, prípadne vytvorenie nových inštitúcií potrebných na implementáciu práva EÚ. Zadefinované prioritné úlohy a k nim pridelení noví zamestnanci sú v súlade so záväzkami Slovenskej republiky vyplývajúcimi z Národného programu pre prijatie acquis communautaire 2001 a schválených negociačných pozícií.
 
Materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ je východiskom pre budovanie administratívnych štruktúr potrebných na implementáciu acquis v strednodobom horizonte a má zásadný význam pre úspešné pokračovanie eurointegračného procesu. 

II.	Opatrenia, ktoré je potrebné prijať v najbližšom období

Posilňovanie administratívnych kapacít potrebných na efektívnu implementáciu práva EÚ je  personálne a finančne náročný proces. Na realizáciu tohto procesu bolo vyčlenených zo štátneho rozpočtu na rok 2002 342,6 miliónov Sk. Vyčlenené finančné zdroje pokrývajú celý rok 2002, čiže v ideálnom prípade by sa posilnenie administratívnych kapacít malo uskutočniť k 1. januáru 2002. Je predpoklad, že všetkých 833 nových zamestnancov nebude prijatých presne k 1. januáru 2002, ale v závislosti od plnenia jednotlivých eurointegračných prioritných úloh sa budú prijímať aj v priebehu roku 2002. Spôsob, ktorým sa budú jednotliví pracovníci vyberať je v kompetencii príslušných inštitúcií, ktoré budú administratívne posilňované. Ako to býva v štandardných prípadoch, mali by byť zverejnené ponuky nových pracovných miest a na základe nich by sa mali uskutočniť výberové konania. 

Počas celého roku 2002 bude realizovaný monitoring, ktorého predmetom bude  obsadzovanie novovytvorených pracovných miest. K 1. aprílu 2001 jednotlivé ústredné orgány štátnej správy vypracujú informáciu o tom, ako pokračujú v prijímaní nových zamestnancov a na základe ich informácií sa rozhodne, ako sa bude postupovať v oblasti administratívnych kapacít potrebných pre implementáciu práva EÚ. Vzhľadom na administratívnu náročnosť integračného procesu sa predpokladá, že v prvej polovici roku 2002 bude vypracovaný obdobný materiál, na základe ktorého sa bude riešiť problematika administratívnych kapacít potrebných na efektívnu implementáciu práva EÚ v roku 2003.

Novovytvorené pracovné miesta kladú vysoké odborné nároky na kvalifikáciu uchádzačov o tieto miesta. Je nevyhnutné, aby na 833 novovytvorených pracovných miest boli prijatí jazykovo a odborne zdatní zamestnanci, ktorí budú schopní plniť eurointegračné prioritné úlohy. Od ich plnenia závisí úspech našich rokovaní o vstupe do Európskej únie a to, či sa nám podarí stať sa novým členom Európskej únie v súlade s referenčným dátumom vstupu Slovenskej republiky, t.j. od 1. januára 2004. Je taktiež nevyhnutné, aby sa s vyhlasovaním výberových konaní začalo s dostatočným časovým predstihom tak, aby sa pridelené pracovné miesta podarilo obsadiť v požadovaných termínoch.

Zamestnancov, ktorí sa podieľajú na plnení eurointegračných úloh, je potrebné stabilizovať. Jedným zo základných problémov, s ktorým sa potýkajú takmer všetky kandidátske krajiny, je vysoká fluktuácia kvalifikovaných štátnych zamestnancov odchádzajúcich do súkromného sektora. V tejto oblasti by mali pozitívnu úlohu zohrať nové legislatívne predpisy z oblasti pracovného práva a to najmä zákon o štátnej službe a jeho dôsledná implementáciu prostredníctvom Úradu pre štátnu službu. 

Pri budovaní administratívy, ktorá bude schopná efektívne implementovať právo EÚ, je potrebné venovať veľkú pozornosť školeniam a seminárom za účasti zahraničných expertov organizovaných na báze twinningu. 

III.	Dôležitosť problematiky administratívnych kapacít v kontexte prístupového procesu 

Otázka administratívnych kapacít na zabezpečenie efektívnej implementácie práva EÚ bude kľúčovou otázkou pre všetky kandidátske krajiny v nasledujúcom období. Bude predmetom dokumentu „Strategy Paper“, ktorý vypracuje Európska komisia. Zámerom Európskej komisie je podrobne analyzovať situáciu v jednotlivých kandidátskych krajinách. V roku 2002 bude prebiehať špeciálny monitoring tejto oblasti a dostatočná administratívna kapacita bude podmienkou vstupu kandidátskych krajín do EÚ. Už aj tohtoročné pripravované Pravidelné hodnotiace správy EK, ktoré budú zverejnené dňa 13. novembra 2001, sú zamerané viac ako po predchádzajúce roky na podrobnejšie vyhodnotenie administratívnej schopnosti efektívne implementovať právo EÚ.  

Skúsenosti jednotlivých kandidátskych krajín v oblasti schopnosti efektívne implementovať právo EÚ svedčia o tom, že toto kritérium vstupu bude najťažšie splniť. Ide o kritérium, ktoré nebolo použité doteraz ani v jednej vlne rozširovania Európskej únie. Rok 2002 môže byť označený za rok „skúmania administratívnej schopnosti kandidátskych štátov efektívne implementovať právo EÚ“. Kritérium administratívnej schopnosti konkrétneho štátu efektívne implementovať právo EÚ na svojom území má silné subjektívne črty a je možné, že bude v niektorých prípadoch využívané ako nástroj politického nátlaku na kandidátske krajiny. 

Spoločne s Pravidelnou hodnotiacou správou bude Európska komisia v mesiaci november 2001 schvaľovať aj revidované Partnerstvo pre vstup, ktoré bude platné na obdobie ďalších dvoch rokov. V oblasti politických kritérií sa navrhuje ako jedna z priorít dôsledná implementácia zákonov o štátnej a verejnej službe a realizácia reformy verejnej správy. Úspešné plnenie týchto úloh, ktoré Európska komisia navrhuje ako prioritné na obdobie nasledujúcich dvoch rokov, priamo súvisí s plnením kritéria administratívnych kapacít.   

Problematika budovania administratívnych kapacít nie je len prijímanie nových zamestnancov. Takéto opatrenie je len prvotným krokom technického charakteru, ktoré nie je také ťažké zrealizovať. Pre splnenie tohto prístupového kritéria bude kľúčová stabilizácia štátnych zamestnancov a ich odborná a jazyková zdatnosť. Táto problematika úzko súvisí so samotnou reformou verejnej správy a v záujme úspešného zavŕšenia prístupového procesu je potrebné venovať jej čo najväčšiu pozornosť.

Kritérium „administratívnej schopnosti efektívne implementovať acquis“, ktoré čím ďalej tým viac rezonuje v odporúčaniach a hodnoteniach Európskej komisie, je nové nielen pre kandidátske krajiny, ale aj pre samotné členské krajiny Európskej únie, ktoré majú mnohokrát problémy s efektívnou implementáciou európskych smerníc a nariadení. Je isté, že plnenie tohto kritéria zohrá dôležitú úlohu pri rozhodovaní o tom, ktoré z kandidátskych krajín sa stanú novými členmi Európskej únie ako prvé a ktoré budú musieť počkať na ďalšie kolo rozširovania.